Dr MJ du Plessis Gereformeerde Kerk Bellville Datum: 7 Desember 2003 (aand)
Ons hulp is in die Naam van die Here wat die hemel en die aarde geskape het.
Geliefdes, genade en vrede vir u van God ons Vader en die Here Jesus Christus deur die kragtige werking van God die Heilige Gees.
Skriflesing: Hebreërs 9
Teks: Kategismus Sondag 27; Hebreërs 9:14
. . . hoeveel te meer sal die bloed van Christus, wat Homself deur die ewige Gees aan God sonder smet geoffer het, julle gewete reinig van dooie werke om die lewende God te dien.
NAV: Hoeveel te meer sal die bloed van Christus ons gewete bevry van die las van die dade wat tot die dood lei, sodat ons die lewende God kan dien! Hiervoor het Christus immers Homself as volkome offer deur die ewige Gees aan God geoffer.
Ons gee in hierdie preek aandag aan wat die bloed en die Gees van Christus met ons doen, en dan veral aan die volgende aspekte:
1. Wat die bloed en die Heilige Gees doen en wat hulle in die doop verseël
2. Hoe die doop na die werking van die bloed en die Heilige Gees in die Bybel genoem word
3. Aan wie hierdie werk toegesê word op grond van hulle doop
Die bloed van Jesus Christus en die Heilige Gees doen baie dinge aan ons as gelowiges. Hulle werk altyd saam, soos by die doop.
Die bloed en die Gees reinig ons van ons sondes. Daar is verskillende plekke in die Bybel waar, as ons dit die eerste keer lees, dit lyk asof die doop ons sondes afwas.
Maar dan moet mens net onthou dat geen sakrament self saligmakend is nie, want as enige sakrament 'n mens se sondes kan verwyder, dan het ons die Here Jesus en sy verdienste nie nodig nie.
Dan kan die sakramente alles doen wat die Here Jesus se bloed aan die kruis vir ons gedoen het.
Dan het ons ook nie die werking van die Heilige Gees nodig nie, omdat die Heilige Gees se bekeringswerk en sy reinigmaking in ons uitgeskakel word deur die sakrament.
Die feit is bloot dat daar absoluut niks is wat die werk van Jesus Christus en van God die Heilige Gees kan vervang nie. Die werk van die Heilige Gees is absoluut noodsaaklik, want dit is die Heilige Gees wat met vuur verandering in die dopeling werk. Vuur brand die ongewenste dinge uit.
Petrus verwys (1 Pet. 3:20, 21) na die sondvloed. Hy sê die lankmoedigheid van God het in daardie dae lank gewag voordat die Here net agt mense gered het. Hy sê dan dat die sondvloed al in 'n sekere sin die doop aangedui het op twee maniere:
In die eerste plek was dit 'n afwassing van die vuilheid van die liggaam.
Maar in die tweede plek was dit ook 'n gebed tot God vir 'n skoon gewete.
Prakties het daardie "doop" feitlik alle mense doodgemaak! Geen mens kon teen die watervloed opstaan nie, want in die vloed het God sy almag geopenbaar oor die skepping, en dit terselfdertyd aan die onverbiddelikheid van sy oordeel gekoppel.
Net die agt wat regverdig was, is deur daardie "doop" gered.
Die doop het dus inderdaad 'n geweldige swaar element van oordeel in homself.
Hierdie verwysing van Petrus maak dit baie duidelik dat die doop meer is as wat gesien kan word.
Die doop is 'n samevatting van die totale kruiswerk van Jesus Christus.
Dit is 'n versekering van die opstanding uit die dood. Dink hier aan die versekering wat Jesus aan die een man aan die kruis langs Hom gegee het dat hy daardie selfde dag nog saam met Hom (Jesus) in die hemel sou wees (Luk. 23:43).
Dit is 'n bevestiging van God se eiendomskap oor my, waarin my vryspraak geborg word.
Die bloed en die Gees van Jesus Christus bewerk dus totale vergifnis van alle sondes vir ons.
Daarmee saam beweeg dit ons om 'n lewe te leef wat daarby pas.
Die Bybel noem die doop onder andere die bad van die wedergeboorte of die afwassing van die sondes.
Een so 'n plek is Titus 3:5 waar daar geskryf staan dat God, ons Verlosser, en sy liefde tot die mens verskyn het en dat Hy ons gered het deur die bad van die wedergeboorte en die vernuwing van die Heilige Gees.
Kom ons kyk na 'n voorbeeld uit die Bybel. In Handelinge 22 is Paulus aan die vertel hoe hy tot bekering gekom het. Hy vertel dat Ananias na die Damaskusgebeurtenis na hom toe gegaan het en onder andere vir hom gesê het:
En nou, waarom versuim jy? Staan op, laat jou doop en jou sondes afwas terwyl jy die Naam van die Here aanroep.
As mens hierdie twee gedeeltes lees, wys die gedeelte in Titus duidelik dat die Heilige Gees in die dopeling werk, terwyl Ananias se woorde duidelik klem lê op die gebed – wat ook deur die Heilige Gees gewerk word.
Die bekering en reinigmaking word dus nie deur die doop of deur die dopeling self bewerk nie.
Dit word deur die bloed van Christus gewerk, en saam met die bloed van Christus gaan altyd die werk van die Heilige Gees, want die Heilige Gees is een van die gawes wat ons ontvang het deur die bloed van Christus.
Titus 3:5 sê iets waarby ons nie so vinnig kan verbygaan nie. Dit is dat die Heilige Gees deur die doop 'n hartsverandering in ons bewerk.
Wedergeboorte en vernuwing beteken tog dat iets in jou anders word, en dat daar "ou dinge" is wat moet agterraak of van ontslae geraak word.
Wedergeboorte en vernuwing dui tog baie duidelik op die werk van die Heilige Gees, want dit is die dinge wat deur die Heilige Gees gedoen word.
Met dit in gedagte is dit nou duidelik wat die Bybel bedoel as hy die doop die bad van die wedergeboorte of die afwassing van die sondes noem.
Dit is 'n geestelike skoonmaakproses.
Die versoening wat deur die Here Jesus Christus se bloed vir ons bewerk is, word in hierdie lewe al 'n werklikheid wanneer die Heilige Gees ons beweeg om ons lewe in lyn te kry met die versoening deur die bloed van Christus.
In die doopproses is daar drie beelde wat ons moet raaksien:
Die water beeld die bloed van Christus en die Heilige Gees en sy werking uit.
Die onreinheid of vuilheid van die liggaam beeld ons sondes uit.
En die afwassing van sondes beeld ons reiniging en heiligmaking in Christus se verdienste uit.
3. Aan wie word hierdie werk op grond van hulle doop toegesê?
Die doop kan nie losgemaak word van die instelling van die verbond by die besnydenis nie nie. As ons wil weet op wie almal die verbond betrekking het, moet ons eers gaan kyk na die instelling van die verbond in Gen. 17:
In vers 2 kondig die Here aan dat Hy 'n verbond met Abraham gaan sluit.
Die aankondiging in vers 2 & 7 is in dié sin baie belangrik dat dit baie duidelik stel dat die verbond van God af uitgaan en dat dit op Abraham en sy nageslagte betrekking het.
Daarna het die Here die opdrag gegee dat die verbond onderhou moes word soos wat Hy dit ingestel het.
Aanvanklik moes almal wat manlik is in Abraham se huis besny word.
Daarna moes die verbond verder gedra word deur almal wat manlik is, maar so dat elke seuntjie op die agste dag besny moes word. Dus: baie gou!
Hierdie eis is nooit in die Nuwe Testament deur die Here opgehef nie. Ons lees in Matteus 28: 19 dat die Here vir die apostels gesê het dat hulle mense uit alle nasies moes bekeer en doop en leer om hierdie dinge te onderhou.
Onder "al die nasies" is ook al hulle kinders ingesluit, veral as ons Handelinge 2:38, 39 in gedagte hou waar Petrus vir die skare gesê het dat hulle hulle moet laat doop, omdat die belofte van vergewing van sondes en die gawe van die Heilige Gees aan hulle en hulle kinders en almal wat daar ver is, toekom.
1 Korintiërs 10:1-11 sluit hierby aan, want daar leer die Bybel ons dat die hele volk deur die Rooi See is, en dat dit 'n teken van die doop was – hierdie volk is met kinders en al deur daardie doop!
Die tekens wat die doop voorafgegaan het, toon dus duidelik aan dat kinders ook in die doop ingesluit is.
Die Here ken die sakrament van die doop dus nie uitsluitlik toe aan kinders nie, want in die Ou Testament is daar ook volwassenes wat besny geraak het, en in die Nuwe Testament is daar ook volwassenes wat gedoop is. Die omgekeerde is ook waar:
In die Ou Testament is daar kinders besny, en in die Nuwe Testament is daar kinders gedoop, want afgesien van wat Petrus in sy toespraak gesê het, is daar ook soms 'n hele huisgesin gedoop – kinders ingesluit.
Die doop gaan dus vir volwassenes en kinders – dit hang net af van die omstandighede waaronder die persoon verkeer.
Tog sluit die doop mense uit! Maar wie? Almal wat nie glo nie.
Hierdie sakrament is baie duidelik en baie sterk gerig op gelowiges wat die Here waarlik ken, en wat deur Hom ingelyf word in die verlossingsverbond van die bloed en Gees van sy Seun.
Hulle almal moet die teken van hulle verlossing dra. Dit gaan oor die gemeente van Christus, want Hy het sy gemeente gekoop met sy bloed. 'n Gemeente bestaan uit grootmense en kinders.
Die doop het dus 'n bepaalde troos vir elkeen van ons:
Dit is die teken dat ons die Here se eiendom is.
Die doop verseker ons dat ons deur die bloed en Gees van Jesus Christus deel in die vergewing van sondes.
Maar die doop het ook 'n verdoemende oordeel in hom. Die doop se betekenis is 'n hulpmiddel vir die ware gelowige om hom te keer dat hy nie in allerhande dwaling verval nie.
Dink aan die sondvloed: die bloed van Christus vernietig elkeen wat sy geregtigheid verwerp en nie deel maak van hulle lewens nie.
Psalm 2:7-10 leer ons dat ons ons moet laat waarsku om die Seun van God te eer, anders gaan Hy ons verpletter.
Kom ons lees Kategismus Sondag 27 saam.
Vraag 72: Is die uitwendige, waterbad self dan die afwassing van die sonde?
Antwoord: Nee (a), want alleen die bloed van Jesus Christus en die Heilige Gees reinig ons van alle sondes (b).
(a) Matt 3:11; 1 Pet 3:21; Ef 5:26. (b) 1 Joh 1:7; 1 Kor 6:11.
Vraag 73: Waarom noem die Heilige Gees die doop dan die bad van die wedergeboorte en die afwassing van die sondes?
Antwoord: God sê dit nie sonder gewigtige rede nie. Hy wil ons naamlik daarmee leer dat die bloed en Gees van Christus ons sondes so wegneem soos die water die vuilheid van die liggaam wegneem. Verder wil Hy ons veral deur hierdie Goddelike waarborg en teken verseker dat ons net so werklik geestelik van ons sondes gewas is as wat ons liggaam uitwendig met water gewas word.
Vraag 74: Moet die jong kinders ook gedoop word?
Antwoord: Ja, aangesien hulle net soos die volwassenes in die verbond van God en sy gemeente ingesluit is (a). Ook aan hulle word nie minder as aan die volwassenes deur die bloed van Christus die verlossing van die sondes (b) en die Heilige Gees wat die geloof werk (c), beloof nie. Daarom moet hulle ook deur die doop as teken van die verbond in die Christelike kerk ingelyf en van die kinders van die ongelowiges onderskei word (d). So is dit in die Ou Verbond deur die besnydenis gedoen (e) in die plek waarvan die nuwe Verbond die doop ingestel is (f). (a) Gen 17:7. (b) Matt 19:14. (c) Luk 1:15; Ps 22:11; Jes 44:1-3; Hand 2:39. (d) Hand 10:.47. (e) Gen 17:14. (f) Kol 2:11-I3
Die genade van die Here Jesus Christus en die liefde van God en die gemeenskap van die Heilige Gees bly by u almal. Amen.